Singh inn mot Godset i dag
- For Harmeets del ser det bra ut, sier trener Martin Andresen til VG - uten å ville gi dagens førsteellever mot Strømsgodset i Drammen. Men formasjonstreningen på Valle i går ettermiddag og ren logikk levner ingen tvil: Harmeet Singh starter. - Viker du fra prinsippet ditt om å være tøff mot spillere på utgående kontrakt om Singh spiller? - Som jeg har sagt hele tiden: Under ellers like forhold, blir andre prioritert foran Harmeet. Hvis Harmeet er vesentlig bedre enn sin lagkamerat, spiller Harmeet. Og nå har Harmeet vært god over tid, sier Vålerenga-treneren. Singh har kontrakt ut året og vil ikke forlenge.- Om jeg spiller eller ikke, reagerer jeg på vanlig måte: Jeg støtter laget, melder Harmeet Singh til VG. Venstreback Joachim Thomassen er ute med ankelskade. Dermed flyttes Fegor Ogude ned som midtstopper og etterlater én ledig plass i Vålerengas sittende midtbanetoer. Og slik tar Singh plassen ved siden av kaptein Kristofer Hæstad. - Harmeet var god mot Fredrikstad (siste treningskamp) og god mot Haugesund (2-1-seieren sist søndag). Begge gangene kom han inn og utgjorde en forskjell, beskriver Martin Andresen. I går kveld tok han med VIF-gjengen til Holmen Fjordhotell i Asker, der de skal bo natten før hver hjemmekamp - og bortekampene i distriktet. Ett av Andresens grep som han håper gir flere poeng til Oslo-klubben. Kanskje det trengs før bortemøtet på Marienlyst, en bane Vålerenga ikke har vunnet en seriekamp på siden Andresens første år som VIF-sjef - i 2008. - En av de vanskeligste bortebanene i Norge, vurderer Harmeet Singh.Både Singh, Andresen og Klanen kan iallfall være glade for at de har spissen Marcus Pedersen med seg i denne kampen. Som Godset-spiller scoret Pedersen både i 3-0-seieren i 2009 og ble matchvinner da Godset vant 1-0 i 2010. Trolig spiller Håvard Nielsen (18) bak Pedersen på topp i en kamp mellom to lag som begge liker å ha ballen. - Vi skal angripe som om vi spilte på Ullevaal, sier Andresen. Abu kan debutere i dag I går slapp VG Nett nyheten om at midtbanespiller Mohammed Abu (20) returnerer til Strømsgodset på en låneavtale. Ifølge Drammens Tidende kan han debutere i dag. - Jeg vil ikke kommentere noe som helst, sier Jostein Flo til lokalavisens nettutgave. Abu er Manchester Citys eiendom, men etter en god 2011-sesong for Godset ble han sendt til Eintracht Frankfurt i 2. Bundesliga. Men der har han slitt med spilletid. Ifølge Drammens Tidende har han ønsket seg tilbake til Drammen.
Martin Andresen gir Harmeet Singh tillit fra start mot Strømsgodset.